Uzans basketballklubb til VG: Et kjempemenneske
Mannen som ble drept ved den jødiske synagogen i København i natt var 37 år gamle Dan Uzan. Han ble nærmest henrettet med ett skudd fra kloss hold, mens han sto ved to bevæpnede betjenter. Det forteller formannen for det jødiske samfund i Danmark Dan Rosenberg Asmussen til Ekstra Bladet. - Det sto to betjenter ved inngangen til synagogen sammen med vårt medlem Dan Uzan. Gjerningsmannen kommer til inngangen cirka kl. 00:30. Det er altså en person, som de åpenbart ikke fatter mistanke til. Det passerer jo folk forbi på gaten en slik kveld i København, forklarer Dan Rosenberg Asmussen. - Etter det jeg er informert om, så trekker gjerningsmannen en pistol - og skyter altså først på helt kloss hold vårt medlem som står for adgangskontrollen til synagogen. Så sårer han også de to politibetjentene, og forsvinner deretter, sier Dan Rosenberg Asmussen. Gjerningsmannen var samme terrorist som drepte regissør Finn Nørgaard (55) ved debattmøte tidligere lørdag. «Gjerningsmannen skjøt Dan Uzan, som oppholdt seg ved porten for å foreta adgangskontroll til festen, samt to politifolk. Dan Uzan ble hardt skadet og omkom kort tid etter skuddene,» skriver trossamfunnet. Ifølge synagogens forstander kan Dan ha forhindret en massakre på de 80 personene som var tilstede på konfirmasjonsfesten til en jente i menigheten. – Jeg har nesten ikke ord for det. Vi er dypt berørte alle sammen. Det kunne ha utviklet seg til en massakre. Det er vårt verste mareritt, sier Dan Rosenberg Asmussen, formann i synagogen til Berlingske Tidende.– Jeg tror jeg snakker for alle da jeg sier at Dan var et kjempemenneske og en fantastisk personlighet. Det var plass til alle rundt Dan, sier Peter Dam. Dam sitter i styret for basketballklubben Hørsholm 79ers, hvor Dan var aktiv i omtrent halve sitt liv – fra han var 19 år og fram til i dag. Ett år var han også spiller på topplaget til klubben. – Jeg traff Dan sist i forrige uke på trening. Da var han i godt humør som alltid. Han var meget aktiv og gikk inn med energi i alt han gjorde. Han var et omdreiningspunkt, spesielt for laget han spilte på nå, sier Dam. Alle visste at han bidro som sikkerhetsvakt ved synagogen. – Han la aldri skjul på det og i går var han igjen frivillig vakt der, sier Dam.Selskapet Dan holdt vakt for var en konfirmasjonsfest. «Synagogen var lukket, men i Det Jødiske Hus, menighetshuset bak synagogen, feiret en ung pike sin konfirmasjon i selskapslokalene sammen med et selskap på 80 gjester,» skriver de. Trossamfunnet skriver at Uzan var et aktiv og langvarig medlem av menigheten. «Dan Uzan var et barn av menigheten. Han tilbrakte sin skoletid ved den jødiske skole i København og ble senere utdannet cand. polit. fra Københavns Universitet. Dan var i sin fritid meget engasjert i Det Jødiske Samfund. Han nådde å bli 37 år før en terrorist fratok ham hans dyrebare liv,» står det i pressemeldingen.VG er søndag formiddag tilstede ved synagogen. Rundt klokken 12.00 forlot statsminister Helle Thorning-Schmidt synagogen etter minnestund, hvor hun hadde lagt ned blomster. – Vi gjør alt vi kan for å sikre den jødiske befolkningen i Danmark, sa hun til den fremmøte pressen.
Det var plass til alle rundt jødiske Dan Uzan (37), forteller vennen Peter Dam.